John Dyrby (S), 2006-03-28:
Under statsborgerskabsdagen i søndags havde jeg den store fornøjelse at snakke med en række af vores nye danske statsborgere.
Det var en fornøjelse i sig selv, men jeg hørte også nogle historier, der viser, at alt ikke er, som det bør være, at vi stadig har meget at lære, at vi kan gøre ting væsentlig bedre.
En af dem, jeg talte med, var forsker, og hun var netop blevet dansk statsborger.
Hun fortalte om nogle af de praktiske vanskeligheder, der er for udenlandske forskere, når de kommer til Danmark; om hvordan det er at være helt uden cpr-nummer; om hvor svært det er at få et cprnummer og hvordan det er en kamp at få oprettet noget så simpelt som en lønkonto; om hvordan det er at komme til Danmark og få væsentlig mindre udbetalt i løn end aftalt, fordi det danske skattesystem er ufleksibelt; om hvordan det er at være højt kvalificeret forsker, flytte til Danmark og så skulle slås med ligegyldigheder frem for at gøre det, man er bedst til, nemlig f.eks. at forske.
Så vi skal tage fat på de rent praktiske forhold.
Men vi skal også tage fat i de rammebetingelser, der er for at tiltrække højtuddannede.
Jeg er bange for, at regeringen har en tendens til at gøre situationen måske lidt bedre, end den er.
Det er der sådan set ikke noget mærkeligt i, men faren ved det er jo, at vi ikke ser de stopklodser, der er undervejs, og det er vigtigt, at vi får ryddet de stopklodser af vejen.
Det er vigtigt for vores uddannelsesinstitutioner, og det er vigtigt for vores virksomheder.
I Danmark skal vi leve af den viden og de færdigheder, som de mennesker, der lever i Danmark, har.
Vi kan inden længe være i den situation, at der er alvorlig mangel på højtuddannet arbejdskraft i Danmark, og spørgsmålet er sådan set ikke, hvor mange vi har, eller hvordan udviklingen har været.
Spørgsmålet er, om vi har dem, vi har brug for, og om vi har mulighederne for at tiltrække dem, der er efterspørgsel efter.
Det ville være vidunderligt, hvis vi selv kunne uddanne vores unge mennesker, og det skal vi sådan set aldrig holde op med at stræbe efter, men vi skal også være realistiske.
Vi kan ikke selv dække efterspørgslen, og det skal vi allerede nu forberede os på.
Vi ved, at der for hver højtuddannet skabes to andre ansættelser, og vi ved, at forudsætningen for fortsat velfærdsudvikling og et vedvarende højt beskæftigelsesniveau er, at vi får gjort noget ved sagen, specielt med de højtuddannede.
Det værste, vi kan gøre, er ikke at gøre noget.
Det betyder ikke, at vi skal åbne sluserne for indvandring til Danmark.
De højtuddannede, der kommer hertil, skal arbejde på danske vilkår.
Når de vilkår er til stede, og det tror jeg sagtens vi kan skabe rammer for at de er, så tror jeg også, vi kan gøre noget spændende og noget rigtigt, men det er vigtigt, at regeringen kommer ud af starthullerne, og at vi får gjort noget snarest.
Jeg skal selvfølgelig opfordre til, at Folketinget bakker op om det forslag til vedtagelse, der er fra Socialdemokratiet, Det Radikale Venstre og SF.
Jeg skal også sige, at det forslag til vedtagelse, der er fra regeringen, er svært at stemme nej til.
Der er ikke så meget indhold i det, men det er da et skridt i den rigtige retning.